b'\n_START_ARTICLE_\nStratiot\n_START_PARAGRAPH_\nStratiot je bil v Bizancu vojak-kmet._NEWLINE_V \xc4\x8dasu vladanja Herakleja (610-641) so izvedli veliko upravno-voja\xc5\xa1ko reformo. V mejnih pokrajinah Male Azije so ustanovili posebne geografske enote - teme, na katere so za\xc4\x8deli naseljevati stratiote. Stratioti so bili tako vojaki, ki so dobili v uporabo (ne pa v last) del teme, kjer so se naselili. Njegov je bil pridelek, poleg tega pa je dobival tudi majhno pla\xc4\x8do. Ob primeru vojnega pohoda se je moral odzvati, pri \xc4\x8demer se je boril kot konjenik._NEWLINE_V 11. stoletju, v \xc4\x8dasu vladanja Vasilija II. (985-1025), je Bizanc zapadel v krizo, pri \xc4\x8demer so bili prizadeti tudi stratioti. Oprostili so jih njihove voja\xc5\xa1ke slu\xc5\xbebe, v zameno so morali pla\xc4\x8devati davek od danega posestva; tako so bili degradirani na polo\xc5\xbeaj navadnih kmetov.'